作者:宋之問
標題:自衡陽至韶州謁能禪師
內容:謫居竄炎壑，孤帆淼不繫。別家萬裡餘，流目三春際。猿啼山館曉，虹飲江皋霽。湘岸竹泉幽，衡峰石囷閉。嶺嶂窮攀越，風濤極沿濟。吾師在韶陽，欣此得躬詣。洗慮賓空寂，焚香結精誓。願以有漏軀，聿燻無生慧。物用益沖曠，心源日閑細。伊我獲此途，遊道回晚計。宗師信舍法，擯落文史藝。坐禪羅浮中，尋異窮海裔。何辭禦魑魅，自可乘炎癘。回首望舊鄉，雲林浩虧蔽。不作離別苦，歸期多年歲。